
PËR NJË SHTESË NË LIGJIN NR.9920, DATË 19.5.2008 
“PËR PROCEDURAT TATIMORE NË REPUBLIKËN E SHQIPËRISË”

Në mbështetje të neneve 78, 83 pika 1 dhe 155 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni 1

Në ligjin nr.9920, datë 19.5.2008 “Për procedurat tatimore ne Republikën e Shqipërisë”, pas nenit 75 shtohet neni 75/1 me këtë përmbajtje:

“Neni 75/1
Rimbursimi i TVSH-së dhe kompensimi i detyrimeve tatimore

Nëse personat e tatueshëm, të regjistruar për TVSH, rezultojnë me tepricë kreditore dhe paraqesin, pranë drejtorisë rajonale tatimore, kërkesën për rimbursimin e TVSH-së së paguar tepër, administrata tatimore, brenda 30 ditëve kalendarike, verifikon saktësinë e pretendimit, njofton tatimpaguesin dhe realizon rimbursimin, kur plotësohen kushtet. Në rast të kundërt, personit të tatueshëm i lind e drejta e mospagesës së detyrimeve të tjera tatimore, në masën e TVSH-së së pretenduar për rimbursim.
Mënyra dhe procedurat  e hollësishme teknike për zbatimin e këtij neni përcaktohen në udhëzimin e Ministrit të Financave.”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6283, datë 7.10.2009 të Presidentit të Republikës së Shqipërisë, Bamir Topi
